#### Játszd újra!

# Vajon mit írtak volna az ókoriak a Facebook-ra, ha lett volna?

A természettudományi munkaközösség **versenyt hirdet**, amelyben az a feladat, hogy játsszátok el, hogyan használta volna a modern eszközöket (Facebook, e-mail, táblázat, grafikon, prezentáció stb.) a kapcsolattartásra két tudós. A tudósokat mi adjuk, a fantáziát ti teszitek hozzá!

Választható párok:

**Marie Curie – Hevesy György** (tipp: radioaktivitás)

**Thomas Edison – Leonardo da Vinci** (tipp: találmányok, közlekedés)

**Eukleidész – Bolyai János** (tipp: Hány párhuzamos létezik?)

**Newton – Arisztotelész** (tipp: Mi történik a magára hagyott testtel?)

**Teleki Sámuel – Kittenberger Kálmán** (tipp: Merre van Afrika?)

A versenyre legfeljebb 3 fős csapatok jelentkezhetnek.

A beadott munkának a következőket kell tartalmazniuk:

* **1 szöveges dokumentumot**, amely tartalmazza a csapat nevét, tagjait, az osztályt valamint a választott témát.
* A tudósaitoknak létrehozott 1-1 **Facebook oldalt** (mint fiktív közszereplő) (minél valóság hűbb, annál jobb).
* **A** tudósok általatok **kitalált**, időnkénti levélváltását (akár a Facebook-on, akár egy szöveges dokumentumban).
* Egy **excel táblát** és **diagramot**, amit az egyik szereplő készít és véleményezteti a másikkal.
* Egy **prezentációt**, amit az egyik szereplő készít és véleményezteti a másikkal.
* Bármilyen egyéb munka (prezentáció, szöveges dokumentum stb.), amely bemutatja, hogy a tudósok hogyan használták volna a modern eszközöket.
* A beadott munkákhoz **felhasznált irodalmak jegyzékét.**
* A munkához legalább egy, **írott forrást** kell használni. (A könyvtárban összeállítottunk egy válogatást, amelyből érdemes olvasni.) Az idézetek forrását „Könyv címe – oldalszám” formátumban meg kell adni, internetes forrás esetén „Oldal neve – oldal webcíme” formátumban.

Az értékelés szempontjai: hitelesség (pl.: korhoz illő beszédstílus), szakmai helyesség, ötletesség, humor (de csak mértékkel!), külalak, like-ok száma.

A beadási határidő: **2013.** **december 16.**

A legjobbakat egy napon az iskolai órákról elraboljuk,

bezárjuk őket hét pecsétes lakattal egy titkos helyre és ott hagyjuk őket.

☺

Jó ötletelést, jó munkát és jó szórakozást kíván

a természettudományi munkaközösség